***8-րդ կրթական հարթակ***

 ***29-րդ շաբաթ***

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

***Կրկնություն***

* **Գրականություն – «Ես և Նա» Նար-Դոս**
* **Բառագիտություն –** թեմատիկբառերի բացատրությունները, թեմատիկ հոմանիշներն ու հականիշները
* Վերհիշել հետևյալ բառերն ու *դրանց բացատրությունները․*
* *փառավոր – փառք ունեցող*
* *վերածել – դարձնել*
* *քչքչում – ձայնով ծիծաղել*
* *սիրեցյալ – սիրած մարդ*
* Վերհիշել հետևյալ բառերի հոմանիշները․
* *հավաստիացնել– համոզել*
* *հեգնական – արհամարհական*
* *զայրանալ – ջղայնանալ*
* *խզել – վերջացնել*
* *փարթամ – առատ, լիքը*
* Վերհիշել հետևյալ բառերի հականիշները․
* *պատահական – դիտավորյալ*
* *հնամաշ – նոր*
* *զվարթ – տխուր*
* *երջանիկ – դժբախտ*
* *վերև - ներքև*
* **Ուղղագրություն – Է և Ե ուղղագրություն։**
* **Մշակույթ –** ***Մարտիրոս Սարյան․***
	+ Պատմիր Մարտիրոս Սարյանի մասին
	+ Բնութագրիր Սարյանին
	+ Մեկնաբանիր նյութի վերջին պարբերությունը
	+ Ըստ քեզ, ո՞ր գույնն էր գերիշխում Սարյանի նկարներում և ինչու՞։

***Նոր դաս։***

* **Գրականություն – հատված «Անլռելի Զանգակատուն» պոեմից․ Պարույր Սևակ։**
* **Բառագիտություն –** թեմատիկբառերի բացատրությունները, թեմատիկ հոմանիշներն ու հականիշները։
* **Ուղղագրություն –**Հայերենի երկհնչյունները։
* **Մշակույթ –** Հայոց Ցեղասպանության զոհերի հուշահամալիր։

***Գրականություն -*** **հատված «Անլռելի Զանգակատուն» պոեմից․ Պարույր Սևակ։**

Խանգարե՞լ, ինչի՞ համար…

Գարուն էր չեկած ամառ՝
Փուլ եկավ երկնակամար,
Ձյուն մաղեց մեր բաց գլխին,
Ձյուն մաղեց՝ կրակի՝ պես…
— Գարուն ա, ձուն ա արել…
Գետերը մեր երերման
Հոսեցին՝ կրակի՝ պես…
Արունը ջուր ա դառել…
Ձորերը շիրիմ դառան,
Վիհերը՝ գերեզմանոց.
Ջուրը մեր տունն ա տարել…
Ամեն քար՝ լուռ մահարձան,
Ամեն տուն՝ վառման հնոց.
Բնավեր հավք ենք դառել…
Ինչքան բառ՝ ո՜ղջը մրմունջ,
Ինչքան երգ՝ ողջը լալով
— Զուլում էր, զուլո՜ւմ լաո՛…
Թրի դէմ, սրի, հրի՝
Լոկ մանգաղ, լոկ բահ ու մաճ,
— Տնավե՜ր, բնավե՜ր լաճ…
Մեր հողը, մեր հայրենին,
Մեր երկիրն ամայացավ,
— Սեւ հագիր, սեւսիրտ մարե…
Հինավուրց տոհմիկ մի ազգ
Չմեռա՜վ, այլ…մահացա՛վ.
— Գարուն ա, ձուն ա արել…

Գարուն էր, Ամառ եկավ,
Ձագ հանեց ձորում կաքավ,
Իսկ հայը զրկվեց ձագից.
Իր պոռթկուն թոնրի տաքից,
Իր մորից, հորից, յարից,
Իր բնից ու աշխարհից.
— Գարուն ա, ձուն ա արել…

…Ա՜խ ինչպէ՞ս, ո՞նց մոռանալ
Արհավիրքն այն օրերի.
Աշխարքում ով մոռանա՝
Ջուխտ աչքով թող քոռանա
Գառնարած-հովիվ-նախրորդ
Ետ չեկան սար-ձորերից…
Կեսօրին էլ ո՞վ երգեր.
— Սարերը հով չեն անում,
Իմ դարդին դարման անում…
Հնձվորը արտում մորթվեց
Իր ձեռքի սուր մանգաղով…
Խեղճ հարսը էլ ո՞նց երգեր
— Քաղվորին հաց եմ բերում,
Բերանը բաց եմ բերում.
Ձկնորսը Վանա ծովում
Չփրկվեց ճարպիկ լողով…
Աղջիկը զո՜ւր էր կանչում,
— Իմ ծամթել տամ լողվորչուն…
Երկրի մեջ մարդ չմնաց՝
Մարդ թաղեր մարդու նման…
Ա՜խ մնար մեկը գոնե
Ու կանչէր.
— Դլէ յամա՜ն…

***Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.***

* Ինչի՞ մասին է պոեմը։
* Ու՞մ կյանքի պատմությունն է փորձել վերարտադրել Սևակը։
* Ի՞նչ զգացողություններ է առաջացնում պոեմից այս հատվածը։

**Բառագիտություն**

* Բառատետրում (բացատրական մասում) արտագրել և սովորել հետևյալ բառերն ու *դրանց բացատրությունները․*
*
* *մաղել – կողտից մաքրել*
* *քաջ – խիզախ*
* *խռովել – երես դարձնել*
* *երանգ – գույն*
* Բառատետրում գրել և սովորել հետևյալ բառերի հոմանիշները․
*
* *դրվագ–մաս*
* *ընդգծել – շեշտել*
* *արտացոլել – ցույց տալ*
* *ձևավորել – դարձնել*
* *ներառել – ընդգրկել*
* Բառատետրում գրել և սովորել հետևյալ բառերի հականիշները․
*
* *բաժանել – միացնել*
* *տարբերել – նույնացնել*
* *դադարել – սկսել*
* *հանձնել – վերցնել*
* *բարեկամ - թշնամի*

***Ուղղագրություն-*** **Հայերենի երկհնչյունները**

Հայերենում **յ** կիսաձայն հնչյունին կարող է գումարվել որևէ ձայնավոր հնչյուն. այդ երկուսը միասին՝   յ+ ձայնավոր՝  **ա, ո, ու, ի, ե***,* կոչվում են **երկհնչյուն**:  **Յ** կիսաձայնը, եթե երկու ձայնավորների միջև է, երկհնչյուն կազմում է իրենից հետո եկող ձայնավոր հնչյունի հետ․ օրինակ՝   **հեռանայիր** բառում երկհնչյունը**յի-**ն է, ոչ թե` **այ**-ը

**խաղայի** բառում երկհնչյուն է ոչ թե **այ**-ը, այլ **յի**-ն:

**Հայերենի երկհնչյուններն են․**

* ***այ***- հայ, մայր, վայր
* ***յա***- պատյան, կյանք, բրդյա
* ***ույ-*** հույս, բույր, բույն
* ***յու***-հյութ,  մյուս
* ***ոյ-*** խոյ, գոյ
* ***յո-***յոթանասուն, յոդ
* ***եյ-*** թեյ, մեյլ
* ***յի***- լեռնային, կարդայի:

Երկհնչյուն է նաև **ե-**ն, որը բառասկզբում և ձայնավորից հետո՝ բառամիջում, արտասանվում է **յէ**, օրինակ՝ ելակ, ամենաերկար:

**Հարցեր և առաջադրանքներ**

* Ի՞նչ է երկհնչյունը և ինչպե՞ս է այն կազմվում։
* Բացատրել երկհնչյունների ուղղագրական և ուղղախոսական կանոնները։
* Բերել օրինակներ։

**Հանձնարարություններ**

1. **Արտագրիր և լրացրու երկհնչյուններ պարունակող բառերը․**

Սուրբ Մեսրոպ Մաշտոցի աշակերտը՝ Կորյունը, գրել է իր ուսուցչի կյանքի պատմությունը: Մեսրոպ Մաշտոցը ծնվել է Տարոնի Հացեկաց գյուղում: Նրա հայրը Վարդանն էր, իսկ մոր մասին տեղեկություններ չկան:
Մեսրոպը կրթություն ստացել է հունական դպրոցում: Հետո շրջել է Հայաստանով մեկ, ժողովրդի համար կարդացել է Աստվածաշունչ մատյանը և թարգմանել հայերեն: Նա հասկացել է, որ հայը պիտի իր գիրն ունենա, կարդա և գրի մայրենի լեզվով:

* այ —————————————————————————————

—————————————————————————————

* յա —————————————————————————————

—————————————————————————————

* յու —————————————————————————————

—————————————————————————————

* յե —————————————————————————————

—————————————————————————————

***Մշակույթ* –** **Հայոց Ցեղասպանության Զոհերի Հուշահամալիր**

Հայոց ցեղասպանության հուշահամալիրը նվիրված է 1,5 միլիոն հայերի հիշատակին, որոնք զոհ են գնացել Օսմանյան Թուրքիայի (Օսմանյան կայսրության) ողջ տարածքում երիտթուրքական կառավարության իրագործած 20-րդ դարի առաջին ցեղասպանությանը: 1967 թ. ի վեր, երբ ավարտվել է շինարարությունը, Հուշահամալիրը դարձել է Երևանի ճարտարապետության անբաժան մասը` վերածվելով ուխտավայրի: Գտնվելով բարձունքի վրա և առանձնանալով ընդհանուր բնապատկերից` Հուշահամալիրը միևնույն ժամանակ կատարյալ ներդաշնակության մեջ է շրջակայքի հետ, իսկ կառույցի պարզ ուրվագծերը ցեղասպանությունը վերապրած ազգի ոգին են փոխանցում:

Հուշահամալիրը բաղկացած է երեք հիմնական կառույցներից` **Հուշապատ, Հավերժության տաճար**՝ անմար կրակով, **«Վերածնված Հայաստան»** հուշասյուն:

Մինչև հուշահամալիրի հիմնական մաս հասնելը այցելուներն անցնում են 100 մետր երկարությամբ ձգվող բազալտե **Հուշապատի** կողքով, որի վրա փորագրված են Օսմանյան կայսրության հայաշատ ավելի քան հինգ տասնյակ մեծ ու փոքր քաղաքների ու բնակավայրերի անունները, որտեղ կազմակերպվել են հայ բնակչության կոտորածներն ու տեղահանությունները։ 1996 թվականից Հուշապատի հետնամասում ամփոփված են օտարազգի այն հասարակական, քաղաքական գործիչների, մտավորականների գերեզմաններից վերցված հողով լի սափորները, որոնք իրենց բողոքի ձայնն են բարձրացրել ընդդեմ թուրքական կառավարության իրագործած հայերի ցեղասպանության: Նրանց անուններն են՝ Ֆրիտյոֆ Նանսեն, Բենեդիկտոս XV, Ջակոմո Գորինի, Անատոլ Ֆրանս, Ջեյմս Բրայս, Յոհաննես Լեփսիուս, Ֆրանց Վերֆել, Արմին Վեգներ, Հենրի Մորգենթաու, Հեդվիգ Բյուլ, Ֆայեզ ալ Ղուսեյն, Կարեն Եփփե, Յակոբ Կյունցլեր, Բոդիլ Բյորն, Մարիա Յակոբսեն, Ալմա Յոհանսոն, Կլարա Բարտոն:

1988-1990 թթ. Հայոց ցեղասպանության հուշահամալիրի տարածքում տեղադրվել են խաչքարեր` ի հիշատակ Ադրբեջանի Սումգայիթ, Կիրովաբադ (Գանձակ), Բաքու քաղաքներում ադրբեջանական կառավարության կազմակերպած կոտորածներին զոհ գնացած հայերի: 1990-1992 թթ. Հուշապատի դիմացի հատվածում հուղարկավորվել են հայ-ադրբեջանական հակամարտության ժամանակ զոհված հինգ ազատամարտիկ։
1995 թ. ապրիլին՝ Հայոց ցեղասպանության 80-րդ տարելիցին, Հուշահամալիրում բացվել է Հայոց ցեղասպանության թանգարան-ինստիտուտը (ճարտարապետներ` Սաշուր Քալաշյան, Լյուդմիլա Մկրտչյան, քանդակագործ` Ֆերդինանդ Առաքելյան), որի տարածքային տեղադրությունը չի խախտում ճարտարապետական համալիրի ներդաշնակությունը։

**Հարցեր և առաջադրանքներ**

* + - * Ե՞րբ է ստեղծվել հուշահամալիրը։
			* Ի՞նչ է խորհրդանշում հուշահամալիրը։
			* Որտե՞ղ է գտնվում հուշարձանը։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Կարողանա սահուն ընթերցել հանձնարարված դասանյութը, վերապատմել և ներկայացնել սեփական խոսքերով, պատասխանել հարցերին և մասնակցել քննարկումներին։
* Հասկանա և կարողանա մեկնաբանել քերականական սահմանումները։ Կարողանա սեփական խոսքերով վերարտադրել և բերել օրինակներ։
* Մասնակցի խմբային աշխատանքներին։